આ હાઉસ ગલીની હાલત ખૂબ કથળી ગઈ છે. ત્યાંના રહેવાસીઓએ આને કારણે અનેક સમસ્યાઓમાંથી પસાર થવું પડે છે. આને માટે તેઓ એક વર્ષથી સુધરાઈના સંબંધિત વિભાગમાં સતત ફરિયાદ કરતા હતા, પણ પરિણામ કાંઈક અલગ જ આવતાં રહેવાસીઓને નવાઈ લાગી છે. આ બાબતે માહિતી આપતાં નંદ ભુવનના રહેવાસી હિતેશ જોશીએ મિડ-ડે LOCALને કહ્યું હતું કે ‘અમને શરૂઆતમાં એવું લાગ્યું હતું કે સુધરાઈના કૉન્ટ્રૅક્ટરની કોઈ હાઉસ ગલીના નંબરમાં ભૂલ થઈ હશે એટલે એણે જ્યાં વસાહત નથી એ ગલીમાં કામ શરૂ કર્યું હશે. અમે સુધરાઈમાં આ બાબતે જાણકારી આપી હતી, પરંતુ તેમણે અમારી વાતને ધ્યાનમાં લીધી જ નહીં. અમને એ સમજાતું નથી કે જે ગલીમાં કોઈ રહેતું નથી એ ગલીનું રિનોવેશન કરીને સુધરાઈ લાખો રૂપિયાનો વેડફાટ શા માટે કરી રહી છે. તેમને કહેનારું કે પૂછનારું કોઈ નથી?’